Ifølge Ældre Sagen bliver en større del af plejeopgaverne lagt over på de ældres pårørende. Og ifølge dem er det ikke godt nok.

Et enkelt bad om ugen, dårlig mad og ingen at tale med.

Den udsigt får mange danskere til at frygte for kvaliteten af den ældrepleje, som de kommer til at modtage, når de bliver gamle. Det viser en ny undersøgelse fra Trygfonden. Flere end 6000 personer har deltaget i undersøgelsen. Det er ottende gang, Trygfonden har målt danskernes tryghed i forhold til emner som arbejdsløshed, økonomi og sygdom.

Ifølge undersøgelsen er 54 procent af danskerne over 40 år betænkelige ved den ældrepleje, som de har udsigt til at modtage.

Hænger sammen med egne oplevelser

Ifølge Anders Hede, som er forskningschef hos Trygfonden, hænger den stigende utryghed over for alderdommen hos danskere over 40 år sammen med, at mange i den aldersgruppe har oplevet, at nogle, de kender, ikke har fået den pleje, de forventede.

- De oplevelser gør, at mange af os, der er over 40, tænker: "Hvad skal der ske med mig, når jeg bliver gammel?", siger Anders Hede.

Ældre Sagen: God grund til at frygte alderdommen

Og der er god grund til at frygte alderdommen, mener Bjarne Hastrup, som er direktør i Ældre Sagen. Der bliver nemlig flere og flere demente, samtidig med at antallet af plejehjemspladser ikke øges.

- Hovedparten af de demente personer skal bo hjemme, sammen med deres ægtefæller, som så får en utrolig stor og belastende plejeopgave sammen med det offentlige, siger han og påpeger, at selvom der bliver flere demente, så er antallet af hjemmehjælpsmodtagere faldet.

- Og siden 2008 er der forsvundet seks millioner hjemmehjælpstimer.

Ældre Sagen har derfor lagt en række forslag på bordet til den næste finanslovforhandling om, at man skal forbedre hjemmehjælpen kraftigt, og at plejehjemssektoren skal udbygges.

- Og så skal vi føre en meget mere aktiv demenspolitik, end vi gør i dag, siger Bjarne Hastrup, som mener, at de ældre selv kommer til at finansiere de ekstra udgifter, fordi vi i dag trækker os senere og senere tilbage fra arbejdsmarkedet.

Ifølge Ældre Sagen er der meget, der skal gøres, før plejehjemmene lever op til den standard, som man forventer. Video: Sofie Sparre

Store menneskelige og sociale problemer

Ifølge Ældre Sagen efterlyser de ældre, som modtager hjemmehjælp i dag, muligheden for at komme mere ud i den friske luft, komme oftere i bad og have mere kontakt med andre mennesker.

- Der er store menneskelige og sociale problemer i øjeblikket, som vi sagtens kan afhjælpe, fordi vi har pengene til det. Det skal bare prioriteres, slutter Bjarne Hastrup.